Harman International Industries Inc. is 'n Amerikaanse vervaardiger van oudio- en videotoerusting met sy hoofkwartier in Stamford in die deelstaat Connecticut. Die ingenieur en sakeman Sidney Harman was die naamgewer vir die maatskappy wat in die S&P 500-aandele-indeks gelys word. As moedermaatskappy verenig Harman International 'n reeks bekende handelsmerke in die hoëtrou- en informaaklikheidsbedryf soos Harman Kardon, JBL en Infinity onder een dak en het sy hoofteikenmarkte in Noord- en Suid-Amerika, Europa en Asië. Op organisatoriese vlak het Harman International sy bedrywighede in drie besigheidsvelde verdeel: die Consumer Systems Group wat verbruikerselektronika soos luidsprekers, CD-, DVD- en Blu-ray-spelers, versterkers, tuisteaterontvangers, tuisteaterstelsels en oudiotoebehore ontwerp en vervaardig, met Harman Kardon, JBL en Infinity as sy belangrikste handelsmerke; die Automotive Systems Group wat motor-oudiostelsels vir motorvervaardigers soos Mercedes Benz, Toyota/Lexus, BMW en General Motors ontwerp en vervaardig; en die Professional Group wat oudio-toerusting en luidsprekerstelsels vir onder meer klankateljees, rolprentteaters, konsertgeboue en verhoogtonele, radiostasies, sportstadions en lughawens ontwerp en vervaardig.